b'\n_START_ARTICLE_\nPolo\xc5\xa1ka jama\n_START_PARAGRAPH_\nPolo\xc5\xa1ka jama je kra\xc5\xa1ka jama, ki se nahaja v gori Osojnici nad planino Polog v Triglavskem narodnem parku nad dolino Tolminke._NEWLINE_Jama, ki spada med gorske korozijske jame, je dolga 10.800 m in globoka 704 m. V vi\xc5\xa1inski razliki 705 m je kar 12 km dolg splet rovov in brezen. To jo uvr\xc5\xa1\xc4\x8da na peto mesto na lestvici dol\xc5\xbein in deseto mesto na lestvici globin slovenskih jam. Dolga leta veljala za\xc2\xa0\xc2\xbbnajvi\xc5\xa1jo\xc2\xab\xc2\xa0jamo na svetu. Jamo so v za\xc4\x8detku sedemdesetih let 20. stoletja skoraj v celoti raziskali navzgor._NEWLINE_Zgornji, umetno odkopani vhod, le\xc5\xbei blizu planine La\xc5\xa1ca, spodnji, naravni vhod, pa v vzno\xc5\xbeju ju\xc5\xbenega prepadnega ostenja Osojnice. Splet sestavljajo predvsem meandri, veliko pa je tudi po\xc5\xa1evnih, precej podrtih rovov. Poleg tega je v jamskem sistemu nekaj velikih dvoran, v zgornjem delu pa je veliko brezen. V spodnjih nadstropjih te\xc4\x8de voda tudi ob su\xc5\xa1i. Zaradi teh razlik sodi Polo\xc5\xa1ka jama med ve\xc4\x8dfazne jamske sisteme._NEWLINE_Kapni\xc5\xa1kih tvorb v jami skoraj ni. Najzanimivej\xc5\xa1e so oblike, ki jih je ustvarila in jih \xc5\xa1e ustvarja teko\xc4\x8da voda. Najlep\xc5\xa1a je Trobenta, drasla lijakaste oblike, ki je nastala v okljuku meandra._NEWLINE_V neposredni bli\xc5\xbeini jamskega spleta Polo\xc5\xa1ke jame je znanih \xc5\xa1e pet jam in brezen, ki so verjetno povezane v isti jamski sistem, vendar pa prehodov vanj \xc5\xa1e niso na\xc5\xa1li. Izjemno zanimivi so t. i. dihalniki Na Palcu, ki le\xc5\xbeijo okoli 200 m nad najvi\xc5\xa1jimi deli Polo\xc5\xa1ke jame. Topli jamski zrak uhaja skozi gru\xc5\xa1\xc4\x8d in topi ve\xc4\x8d metrov debelo sne\xc5\xbeno odejo ter tako ustvarja rove v snegu._NEWLINE_Polo\xc5\xa1ka jama je zavarovana kot naravni spomenik in tako sodi med o\xc5\xbeja zavarovana obmo\xc4\x8dja v Triglavskem narodnem parku.'